Diari Oficial de la Generalitat Valenciana


Sumari del DOGV 4490, del 30-04-2003 (2003/4896)

ACORD d'11 de març de 2003, de la Comissió Territorial d'Urbanisme d'Alacant, relatiu al projecte d'expropiació pel procediment de taxació conjunta, de l'actuació industrial l'Alfaç III d'Ibi.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4490

Data del DOGV
:   30-04-2003

Secció del DOGV
:   V. ALTRES ANUNCIS - F) EXPROPIACIONS

Número del document
:   2003/4896


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD d'11 de març de 2003, de la Comissió Territorial d'Urbanisme d'Alacant, relatiu al projecte d'expropiació pel procediment de taxació conjunta, de l'actuació industrial l'Alfaç III d'Ibi. [2003/4896]
  
Vist l'expedient de referència i d'acord amb els antecedents i consideracions següents,
  
Antecedents de fet
  
Primer
  
L'Ajuntament d'Ibi remet, amb data 13 d'agost de 2002, l'expedient i documentació complementària, relativa a l'expropiació per taxació conjunta de l'actuació industrial l'Alfaç III, a l'efecte de la seua aprovació per la Comissió Territorial d'Urbanisme.
  
Segon
  
De conformitat amb la Llei 6/1994 es va procedir a redactar el corresponent Programa per al desenvolupament de l'actuació integrada d'ús industrial l'Alfaç III que va ser aprovat definitivament el 29 d'octubre de 2001 pel ple de l'Ajuntament d'Ibi.
  
Tercer
  
Actua l'Ajuntament d'Ibi com a administració expropiadora i la condició d'entitat beneficiària i urbanística col·laboradora correspon a SEPES Entitat Pública Empresarial de Sòl dependent del Ministeri de Foment. Es va firmar un conveni de col·laboració entre l'Ajuntament d'Ibi i SEPES el 23 de juliol de 1998 i una addenda a este el 16 de maig de 2000.
  
Quart
  
Durant la tramitació del citat expedient s'han portat a terme les següents actuacions:
  
I. Amb data 4 de febrer de 2002, el ple de la corporació municipal va adoptar l'acord d'aprovar inicialment el projecte d'expropiació per taxació conjunta de referència i d'exposar-lo al públic per termini d'un mes, mitjançant la inserció d'anuncis en el Diari Oficial de la Generalitat Valenciana, en el Butlletí Oficial de la Província i en el diari Información d'Alacant, així mateix es van efectuar les notificacions individuals als titulars de béns i drets afectats.
  
II. Durant el període de sotmetiment a informació pública es van presentar tres escrits d'al·legacions dels quals es van emetre els informes oportuns.
  
Cinqué
  
Constituïx l'objecte de l'expedient l'expropiació dels béns i drets dels propietaris afectats pel projecte d'expropiació de l'actuació integrada d'ús industrial sector l'Alfaç III, del terme municipal d'Ibi, la delimitació del qual coincidix amb el PDAI aprovat definitivament pel ple de l'Ajuntament amb data 29 d'octubre de 2001, situat a dos quilòmetres aproximadament, en direcció sud del nucli urbà del municipi, en terrenys confrontants amb l'actuació industrial l'Alfaç II i travessats en direcció nord-sud per la carretera CV-805 d'Ibi a Alacant, afronta, al nord amb el polígon industrial l'Alfaç II i sòl urbà, al sud amb l'autovia d'Alacant-Alcoi i sòl no urbanitzable, a l'est amb la carretera Ibi-Tibi i sòl no urbanitzable i a l'oest amb el camí de Castalla.
  
La superfície total delimitada és de 617.944 m2 i afecta els polígons del cadastre de rústica núms. 10, 11 i 12, així com un habitatge inclòs com a disseminat d'urbana i a part de quatre parcel·les incloses en cadastre d'urbana del municipi d'Ibi.
  
De la superfície total delimitada són privatius 610.124 m2 que es corresponen amb 80 parcel·les, la resta de la superfície està formada per camins, carreteres, llits, etc., amb un total de 7.820 m2 que no són objecte d'expropiació, ja que al seu dia seran substituïts o compensats pels futurs vials i zones verdes.
  
De les 80 finques afectades, 75 (584.685 m2) han sigut adquirides per SEPES mitjançant escriptura pública de compravenda, per la qual cosa el present expedient d'expropiació afecta les 5 finques restants amb una superfície total dins de l'àmbit delimitat de 25.439 m2. D'altra banda, s'accepta la sol·licitud del titular afectat de la finca 29 (parcel·la 53-polígon 10 del cadastre de rústica) respecte de l'expropiació total, la qual cosa implica incorporar un restant de 455 m2 que estan fora de la delimitació i situats en el límit oest de la finca que cal expropiar.
  
L'ordenació urbanística dels terrenys està determinada pel Pla General d'Ordenació Urbana del municipi d'Ibi, aprovat definitivament el 3 de febrer de 2000 per la Comissió Territorial d'Urbanisme i publicat en el Butlletí Oficial de la Província el 26 de maig de 2000, que classifica els terrenys objecte del present projecte com a sòl urbanitzable detallat d'ús industrial (sector P-Alfaç-III), UE Alfaç III, el desenvolupament dels quals ha de dur-se a terme mitjançant el corresponent Programa de desenvolupament d'actuació integrada que ha sigut aprovat definitivament el 29 d'octubre de 2001 pel ple de l'Ajuntament d'Ibi.
  
Sisé
  
La documentació tècnica que integra el projecte és la següent:
  
1r.) Determinació de l'àmbit territorial amb els documents que l'identifiquen quant a situació, superfície i límits.
  
2n.) Memòria comprensiva de la relació de propietaris afectats i dels béns i drets que s'han d'expropiar i els criteris de valoració segons la seua qualificació urbanística.
  
3r.) Fulls de preu just individualitzats de cada finca que continguen el valor del sòl i, si és procedent, el corresponent a les edificacions, obres, instal·lacions i plantacions.
  
Seté
  
Amb data 27 de setembre de 2002, s'ha sol·licitat informe de la Gerència Regional del Cadastre de la Comunitat Valenciana que l'emet i estima que els criteris de valoració d'acord amb la Llei 6/98 han sigut utilitzats correctament.
  
Fonaments de dret
  
Primer
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si hi ha oposició dels expropiats, resoldrà sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 8/98, de 13 d'abril, sobre règim del sòl i valoracions disposa que - als efectes d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime?. D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta llei i a la seua normativa complementària.
  
Segon
  
La tramitació seguida s'estima correcta i s'ajusta al que disposen els arts. 202 i següents del Reglament de Gestió Urbanística.
  
Tercer
  
La documentació s'estima completa d'acord amb el que preveu l'article 202.1 del Reglament de Gestió Urbanística.
  
Quart
  
L'objecte de l'expedient es considera adequat segons el que establix l'article 36 de la Llei 6/1998 sobre Règim del Sòl i Valoracions, en relació amb l'article 33 de la mateixa Llei i 58 i 59 de la Llei de la Generalitat Valenciana 6/1998 Reguladora de l'Activitat Urbanística, desenvolupat pels articles 179 i 181 del Reglament de Planejament de la Comunitat Valenciana, aprovat per D. 201/1998 de 15 de desembre, del Govern Valencià i es troba legitimat l'exercici de la potestat expropiatòria per l'aprovació dels corresponents instruments de planejament urbanístic que preveuen la seua obtenció mitjançant expropiació.
  
Cinqué
  
Els criteris de valoració utilitzats es consideren, en principi, ajustats al que establix la Llei 6/1998, del Règim del Sòl i Valoracions.
  
Sisé
  
La Comissió Territorial d'Urbanisme és l'òrgan competent per a resoldre sobre l'aprovació de l'expedient d'expropiació del procediment de taxació conjunta, segons disposen els articles 202.6 del Reglament de Gestió Urbanística i 10. d) del Decret 77/96, de 16 d'abril, del Govern Valencià pel qual s'aprova el Reglament dels Òrgans Urbanístics de la Generalitat Valenciana.
  
Esta resolució haurà de notificar-se als interessats titulars de béns i drets que hi figuren i se'ls concedirà un termini de 20 dies a fi de manifestar la seua disconformitat amb la valoració establida. En este cas es donarà trasllat de l'expedient i del full de preu just impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just. Si els interessats no formulen cap oposició en el termini anteriorment citat, s'entendrà acceptada la valoració fixada en l'acte d'aprovació de l'expedient, i es considerarà determinat el preu just definitivament i de conformitat.
  
En qualsevol cas, l'acord de l'aprovació de l'expedient d'expropiació, pel procediment de taxació conjunta, habilita que, amb el pagament o depòsit de l'import previ, puga procedir-se a l'ocupació dels béns i drets afectats per l'expropiació, i que tinga els efectes previstos en els números 6, 7 i 8 de la Llei d'Expropiació Forçosa, sense perjuí de la valoració, si és procedent, pel Jurat Provincial d'Expropiació (article 38 LRSV).
  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la seua redacció donada per la Llei 4/1999 i la resta de disposicions de general i pertinent aplicació, la Comissió Territorial d'Urbanisme, acorda
  
1r) Aprovar definitivament l'expedient d'expropiació de referència tramitat pel procediment de taxació conjunta, per a l'obtenció dels terrenys d'actuació integrada l'Alfaç III del terme municipal d'Ibi.
  
Este acord implica la declaració d'urgència de l'ocupació dels béns i drets afectats per l'expropiació, als efectes previstos en l'article 28 de la Llei 6/1998 sobre Règim del Sòl i Valoracions i de la Llei d'Expropiació Forçosa.
  
2n) Notificar el present acord, acompanyat dels corresponents fulls de preu just i dels criteris de valoració aprovats, als interessats titulars de béns i drets que apareixen en l'expedient i concedir-los un termini de 20 dies durant el qual podran manifestar per escrit davant d'esta Comissió la seua disconformitat amb la valoració establida.
  
3r) Publicar íntegrament el present acord d'aprovació en el Diari Oficial de la Generalitat Valenciana a l'efecte de la seua immediata entrada en vigor, de conformitat amb el que disposen els apartats 2 i 4.b) de l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
En el cas que es formule oposició a la valoració es donarà trasllat de l'expedient i del full de preu just impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just, sense perjuí que el pagament o depòsit de l'import de la valoració produirà els efectes previstos en els números 6, 7 i 8 de l'article 52 de la Llei d'Expropiació Forçosa.
  
En cas contrari, s'entendrà acceptada la valoració fixada en l'acte d'aprovació de l'expedient, i es considerarà determinat el preu just definitivament i de conformitat.
  
Contra el present acord, que no esgota la via administrativa, podrà interposar-se recurs d'alçada davant del conseller d'Obres Públiques, Urbanisme i Transports, en el termini d'un mes, segons disposen els articles 114 a 116 de la Llei de Règim Jurídic de les Administracions Públiques i del Procediment Administratiu Comú i 23.1 del Reglament dels Òrgans Urbanístics de la Generalitat Valenciana. El citat recurs procedirà contra els distints elements integrants de l'expedient excepte sobre la fixació del preu just, la determinació del qual se sotmetrà al procediment assenyalat en el punt segon anterior.